paragraph_text: Stablo ima slabo izražene usjeke, pri osnovi je nešto malo šire nego pri vrhu. Listovi su zelene do svetlozelene boje te svi osim vršnih vise. Peteljke su zelene, u mladosti gole, kasnije tu i tamo s bodljama. Segmenti su relativno meki, od polovice se prelamaju, po obodu im se odvajaju pamučasti konci koji ostaju na njima sve do odumiranja listova. Ova palma naraste do visine od 18-20 m. Washingtonia filifera je jednodomna biljka s bijelim cvjetovima koji vise u cvatovima na drškama dugim do 1,5 m. Plodovi su sitne tamnosmeđe bobice, jestive, po ukusu podsjećaju na prave datulje. Otporna je na sušu, ali znatno brže raste uz redovno navodnjavanje. Odgovaraju joj zemljišta i s pH vrijednostima do pH 10. Voli izravno sunce. Korijen joj nije jako osjetljiv, pa se lako presađuje. Jedna je od najrasprostranjenijih palmi na jadranskoj obali.